**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

\_\_\_ \_\_\_\_\_\_\_\_ 2020 թվականի N \_\_\_ -Ա

**ԳՆՄԱՆ ՊԱՅՄԱՆԱԳՐԵՐՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

Ղեկավարվելով Հայաստանի Հանրապետության կառավարության 2017 թվականի մայիսի 4-ի թիվ 526-Ն որոշման N 1 հավելվածի  3-րդ կետի պահանջով՝ Հայաստանի Հանրապետության կառավարությունը որոշում է.

1. Թույլատրել Հայաստանի Հանրապետության տարածքային կառավարման և ենթակառուցվածքների նախարարությանը փոփոխություն կատարել սույն որոշման թիվ 1 հավելվածում ընդգրկված Հայաստանի Հանրապետության ընդհանուր օգտագործման միջպետական և հանրապետական նշանակության ավտոճանապարհների ընթացիկ ամառային և ընթացիկ ձմեռային պահպանման, ընդհանուր օգտագործման միջպետական և հանրապետական նշանակության ավտոճանապարհների վրա գտնվող առանձին պահպանման հանձնվող կամուրջների, թունելների, պարսպող հարմարանքների (մետաղական արգելափակոցներ) պահպանման, միջպետական և հանրապետական նշանակության ավտոճանապարհների ծածկի հորիզորական և ուղեանցերի հենարանների ուղղաձիգ նշագծման աշխատանքների կատարման պետական գնման պայմանագրերում՝ պայմանագրերով նախատեսված աշխատանքների կատարման ժամկետը երկարաձգելով մինչև 2021 թվականի դեկտեմբերի 31-ը ներառյալ:

2. Թույլատրել Հայաստանի Հանրապետության Արագածոտնի, Գեղարքունիքի, Լոռու, Կոտայքի, Շիրակի, Սյունիքի, Վայոց ձորի, Տավուշի, Արմավիրի մարզպետներին փոփոխություն կատարել սույն որոշման թիվ 2 հավելվածում ընդգրկված Հայաստանի Հանրապետության ընդհանուր օգտագործման մարզային նշանակության ավտոճանապարհների ընթացիկ ամառային և ընթացիկ ձմեռային պահպանման աշխատանքների կատարման համապատասխան պետական գնման պայմանագրերում՝ պայմանագրերով նախատեսված աշխատանքների կատարման ժամկետը երկարաձգելով մինչև 2021 թվականի դեկտեմբերի 31-ը ներառյալ:

3. Սահմանել, որ`

1) սույն որոշման 1-ին, 2-րդ կետերում նշված ժամկետի փոփոխությունից բացի՝ սույն որոշման թիվ 1, 2 հավելվածներում ներառված պայմանագրերի մնացած դրույթները մնում են անփոփոխ,

2) սույն որոշման թիվ 1, 2 հավելվածներում ընդգրկված պայմանագրերում փոփոխությունները կատարվում են հիմք ընդունելով նույն պայմանագրերի կնքման օրվա դրությամբ գործող Հայաստանի Հանրապետության կառավարության 2017 թվականի մայիսի 4-ի թիվ 526-Ն որոշմամբ հաստատված  կարգի պահանջները:

**ՀԻՄՆԱՎՈՐՈՒՄ**

**«Գնման պայմանագրերում փոփոխություն կատարելու մասին» ՀՀ կառավարության որոշման ընդունման**

**1. Իրավական ակտի ընդունման անհրաժեշտությունը (նպատակը)**

Նախագծի նպատակն է թույլատրել ՀՀ տարածքային կառավարման և ենթակառուցվածքների նախարարությանը և Հայաստանի Հանրապետության Արագածոտնի, Գեղարքունիքի, Լոռու, Կոտայքի, Շիրակի, Սյունիքի, Վայոց ձորի, Տավուշի, Արմավիրի մարզպետներին փոփոխություն կատարել ՀՀ ընդհանուր օգտագործման ավտոճանապարհների ընթացիկ ամառային և ընթացիկ ձմեռային պահպանման, ընդհանուր օգտագործման միջպետական և հանրապետական նշանակության ավտոճանապարհների վրա գտնվող՝ առանձին պահպանման հանձնվող կամուրջների, թունելների, պարսպող հարմարանքների (մետաղական արգելափակոցներ) պահպանման, միջպետական և հանրապետական նշանակության ավտոճանապարհների ծածկի հորիզորական և ուղեանցերի հենարանների ուղղաձիգ նշագծման աշխատանքների կատարման համապատասխան պետական գնման պայմանագրերում՝ դրանցով նախատեսված աշխատանքների կատարման ժամկետը երկարաձգելով 1 տարով:

**2.Կարգավորման հարաբերությունների ներկա վիճակը և առկա խնդիրները**

Ճանապարհային տրանսպորտի պահպանման, սպասարկման երկարաժամկետ բարեփոխումները հանդիսանում եմ Հայաստանի գերակա խնդիրներից մեկը:

ՀՀ կառավարության 2014 թվականի մարտի 27-ի N 442-Ն որոշմամբ հաստատված` ՀՀ 2014-2025 թվականների հեռանկարային զարգացման ռազմավարական ծրագրի 297-րդ կետի համաձայն՝ ճանապարհային ցանցի արա­գաց­ված մաշվածությունը կանխելու և տրանսպորտային փոխադրումների ավելի անվտանգ, արագ և դյուրին իրականացումն ապահովելու նպատակով անհրաժեշտ է ընդ­լայնել ավտոմոբիլային ճանապարհների ընթացիկ պահպանմանը և շահագործմանն ուղղվող պետական միջոցների ծավալները և բարձրացնել դրանց ծախսման արդյունավետությունը:

Բացի այդ՝ Հայաստանի Հանրապետության և Ասիական զարգացման բանկի միջև կնքված Հյուսիս-հարավ ճանապարհային միջանցքի ներդրումային ծրագրի-Ծրագիր 3 վարկային համաձայնագրով (վարկ թիվ 2993) Հայաստանի Հանրապետությունը պարտավորվել է, որ Ճանապարհների ակտիվների կառավարման և ճանապարհների պահպանման համակարգերը կվերանայվեն և ճանապարհների պահպանումը կիրականացվի միջազգային լավագույն փորձին համապատասխան: Մասնավորապես, ի թիվս այլի, վարկային համաձայնագրի հավելված 5-ի «Ճանապարհների պահպանումը» բաժնի 10-րդ կետով վարկառուն պարտավորվել է պատրաստել և իրականացման համար հաստատել Ճանապարհի Ենթաոլորտի զարգացման ծրագիր (Road Subsector Plan), որը պետք է սահմանի հստակ միջոցառումներ ու գործողություններ, ուղղված՝ ա/ ճանապարհի ակտիվների կառավարման և ճանապարհի պահպանման համակարգի ներդրմանը, ներառյալ ճանապարհի պահպանման համապատասխան ստանդարտների ու կիրառման ուղեցույցերի/կարգերի մշակմանը, ճանապարհների պահպանման համար անհրաժեշտ ֆինանսավորում ստանալուն, տեղական ընկերությունների կարողությունների հզորացմանն ուղղված վերապատրաստումների անցակացմանը:

Ներկայում ավտոճանապարհների ընթացիկ ամառային և ընթացիկ ձմեռային պահպանման աշխատանքները, դրանց վրա գտնվող՝ առանձին պահպանման հանձնվող կամուրջների, թունելների, պարսպող հարմարանքների (մետաղական արգելափակոցներ) պահպանման, ավտոճանապարհների ծածկի հորիզորական և ուղեանցերի հենարանների ուղղաձիգ նշագծման աշխատանքներն իրականացվում են հիմք ընդունելով դեռ 2010 թվականին կատարված աշխատանքների ինքնարժեքի հաշվարկները: Անցել է 10 տարի՝ բարձր գնաճի պայմաններում աշխատանքներն իրականացվում են նույն արժեքով: Նշված հանգամանքն ուղղակիորեն ազդում է աշխատանքի որակի վրա, կապալառու կազմակերպությունների դժգոհության տեղիք է տալիս, վերջիններս հրաժարվում են առկա պայմաններով մասնակցել աշխատանքների գնման ընթացակարգերին, ինչը պետության համար գերակա ոլորտի շուկայում անխուսափելիորեն առաջացնելու է պահանջարկի և առաջարկի մեծ ճեղքվածքի: Ընդ որում՝ բացի գնային քաղաքականությունից բարեփոխման անհրաժեշտություն ունեն նաև աշխատանքների կատարման, դրանց նկատմամբ հսկողության իրականացման ընթացակարգերը, անհրաժեշտ է վերանայել կապալառու կազմակերպություններին ներկայացվող նվազագույն տեխնիկական պահանջները, կանոնակարգել բետոնե պատվածքով ճանապարհների պահպանման գործընթացը:

Ճանապարհային տրանսպորտի պահպանման, սպասարկման ոլորտի բարեփոխումների, վարկային համաձայնագրով ստանձնած պարտավորությունների ապահովման նպատակով ՀՀ տարածքային կառավարման և ենթակառուցվածքների նախարարությունը նախաձեռնել է օրենսդրական փոփոխությունների գործընթաց, որում ըստ անհրաժեշտության կներգրավվեն նաև միջազգային փորձագետներ:

Սակայն նշված գործընթացը պահանջում է մեծածավալ աշխատանք, որն էլ իր հերթին պահանջում է որոշակի ժամանակ, մինչդեռ տվյալ ժամանակահատվածում անհրաժեշտ է ապահովել ՀՀ ընդհանուր օգտագործման ավտոճանապարհների, դրանց վրա գտնվող՝ առանձին պահպանման հանձնվող կամուրջների, թունելների, պարսպող հարմարանքների (մետաղական արգելափակոցներ) պահպանման, ավտոճանապարհների ծածկի հորիզորական և ուղեանցերի հենարանների ուղղաձիգ նշագծման աշխատանքների անընդհատությունը:

Ներկայում գործողության մեջ են գտնվում Հայաստանի Հանրապետության ընդհանուր օգտագործման միջպետական, հանրապետական, մարզային նշանակության ավտոճանապարհների ընթացիկ ամառային և ընթացիկ ձմեռային պահպանման, ընդհանուր օգտագործման միջպետական և հանրապետական նշանակության ավտոճանապարհների վրա գտնվող՝ առանձին պահպանման հանձնվող կամուրջների, թունելների, պարսպող հարմարանքների (մետաղական արգելափակոցներ) պահպանման, միջպետական և հանրապետական նշանակության ավտոճանապարհների ծածկի հորիզորական և ուղեանցերի հենարանների ուղղաձիգ նշագծման աշխատանքների կատարման պետական գնման մի շարք պայմանագրեր, որոնց գործողության ժամկետը լրացում է 31.12.2020թ.:

Ճանապարհների պահպանումն ապահովելու համար անհրաժեշտ է նախաձեռնել նոր մրցութային գործընթաց, որի արդյունքում հաղթող ճանաչված կազմակերպության հետ կնքվում են պետական գնման պայմանագրեր 5 տարի ժամկետով (ՀՀ կառավարության 04.11.2010թ. թիվ 1419-Ն որոշման կարգ 3-րդ կետ): Մինչդեռ ոլորտի բարեփոխումները հնարավորինս շուտ շոշափելի դարձնելու համար նպատակահարմար է նոր պայմանագրերը կնքել բարեփոխումներից հետո, հակառակ դեպքում պատվիրատուն կաշկանդված է լինում արդեն իսկ կնքված երկարաժամկետ կապալի պայմանագրերով:

Արդյունքում՝ ճանապարհային տրանսպորտի պահպանման, սպասարկման բնագավառում օրենսդրական, գնային քաղաքականության երկարաժամկետ բարեփոխումների կատարման անհրաժեշտությամբ պայմանավորված կողմերից անկախ գործոնների ազդեցությամբ պայմանավորված պայմանագրերում փոփոխություն կատարելու անհրաժեշտություն է առաջացել: Նշվածից ելնելով՝ ղեկավարվելովՀայաստանի Հանրապետության կառավարության 2017 թվականի մայիսի 4-ի թիվ 526-Ն որոշմամբհաստատված  Գնումների գործընթացի կազմակերպման կարգի (այսուհետ՝ Կարգ) 57-րդ կետիպահանջներով նախագծով առաջարկվում է՝ մինչև նախատեսվող բարեփոխումների կատարումը նախագծի թիվ 1 և 2 հավելվածներում ներառված պայմանագրով նախատեսված աշխատանքների կատարման ժամկետը երկարաձգել 1 տարի ժամկետով՝ պայմանագրի մնացած պայմանները, այդ թվում՝ աշխատանքների արժեքը թողներով անփոփոխ:

Բացի այդ՝ նախագծի հավելվածներում ներառված պայմանագրերը կնքվել են 2015-2016թթ., սակայն մինչօրս Կարգում կատարվել են բազմաթիվ փոփոխություններ, որոնք, ի թիվս այլոց, կապալառուների համար սահմանում եմ պարտադիր այլ պահանջներ:Նկատի ունենալով, որ նման պահանջներ սահմանող իրավական ակտերին հետադարձ ուժ տրված չէ, ուստի նախագծով առաջարկվում է սահմանել, որ սույն որոշման թիվ 1, 2 հավելվածներում ընդգրկված պայմանագրերում փոփոխությունները կատարվում են հիմք ընդունելով նույն պայմանագրերի կնքման օրվա դրությամբ գործող Կարգի պահանջները:

**3.Իրավական ակտի կիրարկման դեպքում ակնկալվող արդյունքը.**

Սույն որոշման ընդունման արդյունքում 1 տարի ժամկետով կերկարաձգվի Հայաստանի Հանրապետության ընդհանուր օգտագործման ավտոճանապարհների ընթացիկ ամառային և ընթացիկ ձմեռային պահպանման, ընդհանուր օգտագործման միջպետական և հանրապետական նշանակության ավտոճանապարհների վրա գտնվող՝ առանձին պահպանման հանձնվող կամուրջների, թունելների, պարսպող հարմարանքների (մետաղական արգելափակոցներ) պահպանման, միջպետական և հանրապետական նշանակության ավտոճանապարհների ծածկի հորիզորական և ուղեանցերի հենարանների ուղղաձիգ նշագծման աշխատանքների կատարման պետական գնման պայմանագրերով նախատեսված աշխատանքների կատարման ժամկետը՝ ինչը թույլ կտա մինչև ոլորտի գնային քաղաքականության, օրենսդրական բարեփոխումների կատարումը ապահովել ճանապարհային տրանսպորտի ենթակառուցվածքի պատշաճ պահպանումը և սպասարկումը:

**ՏԵՂԵԿԱՆՔ**

ՀՀ կառավարության **«**Գնման պայմանագրերում փոփոխություն կատարելու մասին**» որոշման ընդունման** կապակցությամբ պետական բյուջեում ծախսերի և եկամուտների էական ավելացման կամ նվազեցման վերաբերյալ

Սույն որոշման նախագծի ընդունումը ՀՀ 2020 թվականի պետական բյուջեի ծախսերի էական ավելացում կամ նվազեցում չի նախատեսում:

**ՑԱՆԿ**

Իրավական ակտերի, որոնց հիման վրա կամ որոնցից օգտվելով մշակվել է ՀՀ կառավարության «Գնման պայմանագրերում փոփոխություն կատարելու մասին**» որոշման** նախագիծը

Սույն որոշման նախագիծը մշակվել է «Նորմատիվ իրավական ակտերի մասին» օրենքի, ՀՀ կառավարության 2017 թվականի մայիսի 4-ի թիվ 526-Ն որոշման պահանջների հիման վրա:

**ՏԵՂԵԿԱՆՔ**

ՀՀ կառավարության «Գնման պայմանագրերում փոփոխություն կատարելու մասին**»** որոշման նախագծի ընդունման կապակցությամբ այլ իրավական ակտերում փոփոխություններ կան լրացումներ կատարելու անհրաժեշտության կամ դրա բացակայության վերաբերյալ

Սույն նախագծի ընդունումն այլ իրավական ակտերում փոփոխություններ և լրացումներ կատարելու անհրաժեշտություն չի առաջացնում:

**ՑԱՆԿ**

ՀՀ կառավարության «Գնման պայմանագրերում փոփոխություն կատարելու մասին» որոշման նախագծի հեղինակների (մշակողների)

Սույն նախագիծը մշակվել է ՀՀ տարածքային կառավարման և ենթակառուցվածքների նախարարության կողմից: